**ALKOHOLPOLITIK ved kurser og arrangementer**

**i DøvBlinde Danmark**

***Vedtaget af DøvBlinde Danmarks hovedbestyrelse 19. april 2023***

DøvBlinde Danmarks alkoholpolitik ved kurser og arrangementer har til formål at:

* Skabe et trygt miljø for kursusledere, øvrige tillidsfolk og frivillige samt medlemmer
* Skabe trygge rammer for afholdelse af kurser og arrangementer i DøvBlinde Danmark
* Fastholde frivillige/tillidsfolk i deres funktioner
* Sikre DøvBlinde Danmarks image som en ansvarlig forening

**Generelt**

DøvBlinde Danmarks generelle holdning er, at alkohol som udgangspunkt ikke hører sammen med gennemførelse af kurser og arrangementer.

Der serveres som udgangspunkt ikke alkohol i forbindelse med kurser og arrangementer. Der er dog undtagelser som festaftener og særlige lejligheder, som er beskrevet herunder.

Alkoholpolitikken gælder generelt i forbindelse med DøvBlinde Danmarks ansvarsområde dvs. på de lokationer, hvor der afholdes kurser og andre arrangementer, som DøvBlinde Danmark står for.

Alkoholpolitikken gælder på kurser eller til andre arrangementer i det tidsrum, hvor der er fastsatte programtider.

Den sætter rammerne for, hvilken adfærd der er acceptabel blandt medlemmer, kontaktpersoner og tillidsfolk, som deltager i DøvBlinde Danmarks kurser og arrangementer.

Hvis tillidsfolk er ude til møder, receptioner og lignende som repræsentanter for DøvBlinde Danmark, hvor der serveres alkohol, må frivillige/tillidsfolk maksimalt indtage 2 genstande.

DøvBlinde Danmark har den holdning, at frivillige og tillidsfolk med alkoholproblemer skal tilbydes hjælp så tidligt som muligt.

DøvBlinde Danmarks alkoholpolitik tages op til revision af Hovedbestyrelsen med to års mellemrum.

**Ved DøvBlinde Danmarks kurser og arrangementer**

Der serveres ikke alkohol i løbet af et kursus andet end i forbindelse med fx en festaften, et jubilæum eller lignende. I disse tilfælde serveres maksimalt 2 genstande pr. person. Ved længerevarende særlige begivenheder som f.eks. sommer-landsmøder kan hovedbestyrelsen beslutte at fravige fra loftet om max 2 genstande pr. person.

Der skal altid være et alkoholfrit alternativ.

**For deltagere på kurser og arrangementer**

Det er ikke acceptabelt, hvis deltagere eller kontaktpersoner møder op eller optræder påvirket eller lugter af alkohol på et kursus eller en aktivitet i DøvBlinde Danmark.

Hvis et medlem eller en kontaktperson er påvirket ved kurser eller arrangementer, har lederen ved det pågældende kursus eller arrangement ret til at bortvise medlemmet eller kontaktpersonen fra arrangementets undervisningsområde og evt. fællesområder, indtil vedkommende er ædru igen. Det er muligt at kontakte DøvBlinde Danmarks sekretariatschef for yderligere rådgivning i situationen.

Et medlem eller en kontaktperson, der gentagne gange har været påvirket ved kurser/arrangementer, kan i en periode afholdes fra at tilmelde sig kurser og arrangementer. Efter indstilling fra sekretariatschefen, er det herefter Hovedbestyrelsen, der træffer beslutning om dette.

Det forventes, at alle deltagere og kontaktpersoner på DøvBlinde Danmarks kurser og arrangementer efterlever DøvBlinde Danmarks alkoholpolitik.

**For kursusledere / tillidsfolk**

Kursusledere og tillidsfolk forventes at holde sig til 2 genstande, så længe man har ansvar for et arrangement eller et kursus, hvilket vil sige inden for programmets tider.

Det er ikke acceptabelt, hvis frivillige/tillidsfolk møder op eller optræder påvirket eller lugter af alkohol på aktiviteten.

Hvis en frivillig/tillidsperson har et problematisk forhold til alkohol, som påvirker vedkommendes indsats og samarbejdsevne, har DøvBlinde-Teamet/Telekom i samarbejde med sekretariatschefen ansvaret for at tage en samtale med den frivillige.

Frivillige/tillidsfolk skal henvises til hvilke behandlingsmuligheder, der eksisterer, hvis det skønnes relevant. Der kan efter beslutning fra DøvBlinde-Teamet/ Telekom i samarbejde med sekretariatschefen indgås aftale med den frivillige, om at denne skal indgå i behandling, før vedkommende kan få ansvar for aktiviteter i DøvBlinde Danmark igen.

Frivillige/tillidsfolk har ret til en advarsel før en eventuel beslutning om, at de ikke længere kan varetage deres funktioner.

Det forventes, at DøvBlinde Danmarks tillidsfolk / frivillige efterlever alkoholpolitikken.